РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/278-17

18. децембар 2017. године

Б е о г р а д

ЗАПИСНИК

22. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 6. ДЕЦЕМБРА 2017. ГОДИНЕ

Седница је почела у 8 часова и 5 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Драгомир Ј. Карић, Студенка Ковачевић, Јелена Мијатовић, Зоран Бојанић, Снежана Р. Петровић, Иван Манојловић, Бранислав Михајловић и Владимир Маринковић.

Седници су присуствовали заменици чланова Одбора: Верољуб Стевановић (заменик члана Одбора Дејана Николића), Миладин Шеварлић (заменик члана Одбора Ивана Костића) и Славиша Ристић (заменик члана Одбора Горице Гајић).

Седници је присуствовала и Ана Чарапић, заменик присутног члана Одбора Ивана Манојловића.

Седници нису присуствовали чланови Одбора: Новица Тончев, Томислав Љубеновић, Војислав Вујић и Здравко Станковић, нити њихови заменици.

Седници су, на позив председника, присуствовали Милун Тривунац, државни секретар у Министарству привреде, Драган Угрчић, вршилац дужности помоћника министра привреде, Данијела Вазура, директор Агенције за лиценцирање стечајних управника, Тијана Љубисављевић, директор Центра за стечај у Агенцији за лиценцирање стечајних управника и Љиљана Бановић, помоћник директора за правне послове у Агенцији за лиценцирање стечајних управника.

На предлог председника, Одбор је већином гласова утврдио следећи

Д н е в н и р е д

1. Предлог закона о изменама и допунама Закона о стечају, у начелу;
2. Разно.

Прва тачка дневног реда – **Разматрање Предлога закона о изменама и допунама Закона о стечају, у начелу**

Одбор је размотрио Предлог закона о изменама и допунама Закона о стечају у начелу и поднео Извештај Народној скупштини.

У уводним напоменама Милун Тривунац, државни секретар у Министарству привреде, истакао је да је циљ Предлога закона о изменама и допунама Закона о стечају да се изврши већи степен намирења поверилаца, смање трошкови стечајног поступка и скрати трајање поступка. Предложене измене и допуне Закона о стечају представљају даље унапређење постојећих законских решења, са фокусом на побољшање правног положаја заложних поверилаца у поступцима реорганизације и банкротства, као и додатно прецизирање првила поступка стечаја у намери да се поступак убрза и учини привидљивијим за све учеснике. Обезбеђени повериоци, који имају хипотеке или друга заложна права на имовини стечајног дужника, стичу право на једног представнка у одбору поверилаца, што је до сада било резервисано само за необезбеђене повериоце. Тиме ће моћи да имају увид у ток поступка и да учествују у вођењу самог поступка. Предложено је да одређене радње у поступку, као што је издавање у закуп имовине под хипотеком или њена продаја без поступка јавног оглашавања, могу да се предузимају само уз сагласност обезбеђеног повериоца, за разлику од досадашњих правила према којима је стечајни управник имао дискреционо право да одлучује о томе. О продаји правног лица чија је имовина под хипотекама, до сада се стечајни управник усаглашавао само са одбором поверилаца. Додатна правила о начину процењивања имовине у поступку стечаја су прецизирана и везана за лиценциране проценитеље, чиме би требало да се допринесе правној сигурности и већој веродостојности процене имовине у стечају. Директан утицај на заштиту права поверилаца и на брже уновчење имовине има процена вредности по тржишним ценама, а не по нереално високим. Посебно важна новина је разрада постојећих правила о укидању забране извршења на имовини стечајног дужника који је под хипотеком или залогом, уз давање права обезбеђеном повериоцу да је прода по правилима која важе за хипотекарне продаје. Такво право обезбеђених поверилаца, које постоји само ако су испуњени одређени, строго прописани услови, треба да омогући ефикасније уновчење имовине која је под хипотеком или залогом. Обезбеђни поверилац стиче ово право у односу на имовину коју стечајни управник не прода у року од 12 месеци од проглашења банкрота. Међутим, ради спречавања блокаде поступка стечаја ако обезбеђени поверилац не прода имовину у року од шест месеци, стечајни управник поново преузима право и обавезу да је уновчи по правилима стечаја. Сам поступак стечаја се убрзава тиме што ће, по новим правилима, 50% свих необезбеђених поверилаца моћи да прогласи банкротство пре истека рокова за реорганизацију, за разлику од сада захтеваних 70%. Очекује се да, на тај начин, фирме где нема подршке поверилаца за покушај реорганизације, одмах иду у фазу банкротства, што омогућава да се брже приступи уновчавању имовине дужника. Рокови за поступак реорганизације у стечају су скраћени, а поступак прецизније уређен, уз право предлагача на само једну измену поднетог предлога плана реорганизације пре гласања поверилаца, што би такође требало да допринесе већој ефикасности. Са друге стране, нова правила омогућавају лакше финансирање дужника у стечају или реогранизацији, што је од значаја за успешност спречавања гашења дужника и за задржавање производње и запослених радника. Додатна заштита кредита и зајмова узетих у стечајном поступку, треба да омогући банкама и другим зајмодавцима да лакше одобравају такве кредите и зајмове, што до сада није био случај.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли су предложене измене и допуне Закона о стечају засноване на искуству неке друге државе у окружењу или шире („know how“);

- ко одређује плате стечајних управника;

- да ли стечајни управник може водити послове и заступати више предузећа.

Изнет је пример стечајног управника који је водио и заступао седам предузећа са огромном имовином, између осталих „Астра банку“, „БК Компанију“, и за сваки од поступака просечно примао месечну награду од две и по хиљаде евра. При томе није дозвољавао запосленима да изнесу личне и породичне фотографије, али су имали могућност да организују путовања и симпозијуме по целом свету, да се, наводно, упознају са примерима стечаја. Предложено је да се искуства других земаља примене и у нашој земљи.

Изнето је мишљење да је Светска банка дала високу оцену стечајног оквира који је постављен изменама и допунама из 2014. године, али да проблематика није у квалитету закона, већ у његовој имплементацији, односно примени. Побољшања која су дата у Предлогу закона су за похвалу и треба тежити томе да се та побољшања прилагоде светској пракси и искуствима у досадашњој примени. У пракси постоје два облика стечаја. Један је банкротство ,које подразумева намирење поверилаца продајом целокупне имовине стечајног дужника, а други облик је реорагнизација. За велике привредне субјекте интересантан је облик реорганизације унапред припремљеним планом реорганизације. Закони о стечају су донешени 2004. и 2009. године, са изменама из 2014. године, што говори о интенцији државе да се стално прилагођава актуелној ситуацији. Године 2014. је истакнута транспарентност у вођењу стечајног поступка, истакнута су побољшања улоге повериоца, нарочито разлучних поверилаца који су тим изменама стављени у својеврсну заштиту. Нови предлози још више унапређују њихов положај, што даје стабилност целом стечајном оквиру, учињен је труд да се смање трошкови стечајног поступка, да се план реорганизације за ове привредне субјекте што је могуће више побољша. Привредни субјекти су имали двоструки аршин према УППР. Један је био са озбиљним намерама да се УППР искористи за убрзање и појефитњење поступка реорганизације, док је други био везан за одлагање посупка реструктурирања и избегавање финансијских обавеза, односно банкротства предузећа. Предлогом измена и допуна Закона ће се сузити оквир за такве манипулације које су присутне нарочито код великих привредних субјеката. Стечајни оквир може бити наклоњен или повериоцима или дужницима. Слабост нашег друштва је у томе да је много наклоњен дужницима, ту би требало спречити злоупотребе, а измене Закона иду у том правцу. Међутим, изнето је мишљење да се држава различито понаша у примени и у доношењу законских оквира. Наведен је пример спровођења УППР у „РТБ Бор“ који константно мора имати позитиву из текућег пословања, односно покривати обавезе које настају из пословања. То је услов за условни отпуст, који је једна изузетна повољност која је дата УППР. Међутим извештају Агенцији за привредне регистре за 2016. годину за „РТБ Бор“ наводи се да је предузеће негативно пословало у износу од око 54 милиона евра. То би требало да значи да се УППР не спроводи, а приказано је да је са УППР-ом све позитивно, што су две контрадикторне ствари. Напоменуто је да са на такав начин не даје добар пример да поступци морају да се уколопе у законом предвиђени стечајни оквир, што треба да је суштина. Треба уложити доста напора да се УППР у великим привредним субјектима заиста спроведе. Али ако је то обавеза државе, потребно је учинити све да се УППР спроведе, односно обезбедити изузетно квалитетан кадар који ће моћи да осмисли добру стратегију и направи чврсту контролу имплементације програма реструктурирања. Контрола се мора вршити зато што се ради о огромним последицама које могу настати неспровођењем УППР код тако значајних привредних субјеката. Предложено је да се паралелно са напорима за доношење и побољшање закона, уложи већи степен напора за имплементацију да би крајњи резултат био позитиван. Суштина реораганизације је да по истеку рока предвиђеног УППР-ом, из процеса изађе чврста, стабилна компанија која може покривати своје обавезе из текућег пословања и која ће ојачана изаћи на тржиште.

У одговору на постављена питања Милун Тривунац, државни секретар у Министарству привреде, изнео је да су у изради измена и допуна Закона о стечају коришћене најбоље праксе других земаља. Предлог закона је припреман у сарадњи са Међународним монетарним фондом (ММФ) у склопу „stand by“ аранжмана, у оквиру стратегије за смањење броја и количине ненаплативих кредита који се јављају у банкарском сектору. Министарство привреде и остале институције су имале у виду да су Светска банка и ММФ оценили да је Закон о стечају један од алата који може да пружи већу заштиту повериоцима, а самим тим и да „одблокира“ банкарски сектор, како би банке на што бржи и ефикаснији начин пласирале средства привреди. Стечајни управник нема плату односно месечну зараду, већ ради за награду. Стечајни управници су лица која не могу да буду у радном односу, већ лица која се искључиво баве том делатношћу, а висина награде је регулисана чланом 34. Закона о стечају, тј. подзаконским актом о основама и мерилима за одређивање награде стечајног управника, који доноси министар привреде. Правилник је на снази још од 2005. године, када су уведене новине у стечајном законодавству и од када је стечајни управник лиценцирано лице. Од тада не постоји месечна плата за коју ради стечајни управник, већ сходно томе колики је његов успех у уновчењу стечајне масе и у намирењу поверилаца, постоје критеријуми по којима се одређује висина његове награде. Могу месечно да остварују прелиминарне награде које одређује суд, али се тај износ избија из награде коју стечајни управник остварује на крају сечајног поступка.

Данијела Вазура, директор Агенције за лиценцирање стечајних управника, изнела је да је именовање стечајних управника и број предмета који им се додељује у надлежности суда. Судија избор стечајног управника врши методом случајног одабира са листе активних стечајних управника за подручје надлежног суда, коју суду доставља Агенција. По Правилнику о условима и начину избора стечајних управника методом случајног одабира, стечајни управник када добије један предмет одабиром рачунарским путем, следећи пут би требало да буде 50% мања шанса да добије још једном. Што се тиче стечаја банака, Агенција за осигурање депозита поставља повереника, који није физичко лице.

У дискусији су учествовали Снежана Б. Петровић, Драгомир Ј. Карић, Бранисалав Михајловић, као и Милун Тривунац и Данијела Вазура.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о стечају, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Друга тачка дневног реда – **Разно**

Председник Одбора је обавестила да су др Александра Томић и проф. др Владимир Маринковић, чланови Парламентарног пленума Енергетске заједнице, добили позив за састанак Парламентарног пленума ЕнЗ, који ће се одржати 19. децембра у Бечу, али су спречени да учествују. Предложила је да на састанку учествује народни посланик Снежана Р. Петровић, члан Одбора, с обзиром да је упућена у досадашњу сарадњу са Секретаријатом Енергетске заједнице. Пошто ће делегацију пратити секретар Одбора за спољне послове, други члан делегације је народни посланик Жарко Мићин, који је до сада неколико пута замењивао чланове Парламентарног пленума ЕнЗ на овим састанцима.

Седница је закључена у 8 часова и 33 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић